OBRAZLOŽITVENI MEMORANDUM

1.OZADJE PREDLOGA

•Razlogi za predlog in njegovi cilji

Komisija je 10. februarja 2021 na podlagi podatkov in informacij za leto 2019, ki so jih zagotovile države članice EU in pridružene schengenske države, sprejela oceno ter Svetu poslala poročilo.

Po tem, ko je Nemčija predložila uradno obvestilo, ga je Komisija preučila ter v skladu s postopkom iz člena 25a(4) vizumskega zakonika o rezultatih svoje ocene 7. maja 2021 obvestila Evropski parlament in Svet, in sicer da se Nemčija sooča z večjimi in trajnimi praktičnimi težavami pri sodelovanju z Gambijo na področju ponovnega sprejema migrantov brez urejenega statusa.

·Primer Gambije

Komisija je v navedenem poročilu ugotovila, da so se gambijski organi konec februarja 2019 enostransko odločili uvesti moratorij na vse operacije prisilnega vračanja, kar je v večini leta 2019 preprečilo učinkovito vračanje (s čarterskimi in komercialnimi leti). Poleg tega so se države članice soočale z nepredvidljivim in nezanesljivim sodelovanjem, ki je oviralo vse faze postopka vračanja, tudi kadar so se uporabljale dobre prakse v zvezi z identifikacijo in postopkom vračanja, ki so z Gambijo vzpostavljene od leta 2018. Sporazum EU o ponovnem sprejemu in enakovredni dvostranski dogovori, ki so jih sprejele tri države članice, se redko spoštujejo. Pri dveh tretjinah držav članic, ki so izdale skoraj polovico odločb o vrnitvi, se postopki identifikacije (vključno z razgovori) ne izvajajo zadovoljivo, potne listine pa se ne izdajajo pravočasno.

Razvoj dogodkov po letu 2019 dodatno potrjuje to oceno, zlasti s ponavljajočimi se ovirami, ki jih je Gambija postavila pri organizaciji in izvajanju operacij vračanja po tem, ko je bil moratorij januarja 2020 uradno odpravljen, in kljub dogovoru iz februarja 2020 o načinih izvajanja letov za vračanje. Ta negativni razvoj dogodkov je bil potrjen z zadnjim sporočilom Gambije (6. aprila 2021), v katerem je bilo navedeno, da država do nadaljnjega ne more sprejemati oseb v postopku vračanja. S preučitvijo uradnega obvestila Nemčije, ki jo je opravila Komisija, je bilo potrjeno tudi, da se ta država članica pri sodelovanju z Gambijo sooča z večjimi in trajnimi praktičnimi težavami.

EU in države članice so v zadnjih dveh letih stalno in proaktivno sodelovale z Gambijo, da bi vzpostavile bolj predvidljivo in zanesljivo sodelovanje na področju ponovnega sprejema. Konkretno Komisija in države članice od leta 2019 sodelujejo z gambijskimi organi z namenom ponovne vzpostavitve letov za vračanje in izboljšanja sodelovanja na področju ponovnega sprejema, pri čemer se upoštevajo pomisleki glede zmogljivosti Gambije in potrebe držav članic po vračanju državljanov Gambije, ki nezakonito prebivajo v EU.

EU dosledno potrjuje, da je pripravljena poiskati obojestransko sprejemljive rešitve in Gambijo na različne načine še naprej podpirati na področju migracij, vključno z vračanjem in ponovnim sprejemom, in sicer: z usposabljanjem in projekti za uradnike za priseljevanje in policijsko osebje, ki zajemajo postopek predaje; s krepitvijo zmogljivosti gambijske uprave na področju postopkov ponovnega sprejema; s krepitvijo komuniciranja o upravljanju migracij in vračanju; s podporo organov EU in gambijskih organov pri usklajevanju operacij vračanja iz EU; z napotitvijo evropskega uradnika za zvezo na področju vračanja (EURLO); z okrepitvijo operativnih zmogljivosti gambijske policije in drugih služb kazenskega pregona v boju proti tihotapljenju migrantov in trgovini z ljudmi (skupno operativno partnerstvo).

EU je ob številnih priložnostih poudarila tudi vse večje nezadovoljstvo in morebitne posledice neizboljšanja razmer v skladu z načini, o katerih sta se dogovorili EU in Gambija. Komisija in države članice so izvedle več skupnih ali ločenih obiskov Gambije in vodile ciljno usmerjene razprave na tehnični in politični ravni. Potekala je redna izmenjava verbalnih not. Poleg tega so potekale izmenjave na visoki ravni med službami Komisije in vodjo misije Gambije pri EU ter namenska srečanja med delegacijo EU in ustreznimi gambijskimi organi v Banjulu, nazadnje 14. aprila 2021 v Bruslju in 22. aprila 2021 v Banjulu. ESZD je v okviru nadaljnjega ukrepanja po teh srečanjih in v odgovor na verbalno noto Gambije (prejeto 6. aprila) gambijske organe z verbalno noto (11. junija 2021) uradno obvestila o posledicah revidiranega vizumskega zakonika.

Odgovori in zagotovila Gambije doslej niso privedli do trajnih sprememb ali konkretnih izboljšav sodelovanja na podlagi kazalnikov iz člena 25a(2), vključno s pravočasno identifikacijo oseb, ki nezakonito prebivajo na ozemlju držav članic, izdajo potnih listin in organizacijo operacij vračanja. Misija Gambije pri EU je v izmenjavi mnenj z državo članico junija potrdila obstoj „moratorija na prisilno vračanje do časa po decembrskih volitvah“.

Na tej podlagi in ob upoštevanju dosedanjih ukrepov Komisije za izboljšanje ravni sodelovanja ter ob upoštevanju splošnih odnosov EU z Gambijo (glej spodaj) se šteje, da sodelovanje Gambije z EU na področju ponovnega sprejema ni zadostno in da je potrebno ukrepanje.